Drie vas vir rooftog by KrokodilrivierArgieffoto Drie verdagtes moet Maandag in die Brits-landdroshof verskyn nadat ŉ man Woensdag naby die Krokodilrivier in Brits beroof is. Kol. Adéle Myburgh, provinsiale polisiewoordvoerder van Noordwes, het Sondag gesê die 28-jarige slagoffer het omstreeks 18:15 naby die rivier geloop toe hy glo deur drie gewapende verdagtes oorval is. “Hulle het na bewering ŉ vuurwapen op hom gerig en hom van sy geld en klere beroof voor hulle van die toneel gevlug het,” het Myburgh gesê. Die polisie het Donderdag ŉ intelligensiegedrewe operasie in die omgewing uitgevoer wat tot die inhegtenisneming van die verdagtes, onderskeidelik 30, 33 en 37 jaar oud, gelei het. Die polisie het terselfdertyd beslag gelê op gesteelde items wat in die verdagtes se besit gevind is. Genl.maj. Ryno Audio, waarnemende provinsiale polisiekommissaris, het die beamptes gelukgewens met hul vinnige reaksie wat tot die sukses gelei het.